Kommissionens forordning (EF) nr. 740/2003

af 28. april 2003

om ændring af forordning (EF) nr. 1520/2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved forordning (EF) nr. 2580/2000(2), særlig artikel 8, stk. 3, første afsnit, og

ud fra følgende betragtninger:

(1) I henhold til Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(3), senest ændret ved forordning (EF) nr. 444/2003(4), er den periode, i hvilken basislandbrugsprodukter eller varer kan forblive omfattet af ordningen for forudbetaling af restitutionen, begrænset til eksportlicensens resterende gyldighedsperiode.

(2) De fleste restitutionslicenser er gyldige i den kalendermåned, hvor ansøgningen blev indgivet, samt i yderligere fem kalendermåneder. Restitutionslicenser, der udstedes hen imod slutningen af regnskabsperioden, har dog en kortere gyldighedsperiode, som på grund af Den Europæiske Unions internationale forpligtelser ikke kan forlænges til efter den 30. september.

(3) For at sikre tilstrækkelig fleksibilitet, således at erhvervsdrivende fuldt og helt kan udnytte disse restitutionslicenser med en kort gyldighedsperiode, bør der træffes særlige foranstaltninger med hensyn til disse licenser.

(4) Forordning (EF) nr. 1520/2000 af 13. juli 2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I(5), senest ændret ved forordning (EF) nr. 1052/2002(6), bør derfor ændres i overensstemmelse hermed.

(5) Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag I har ikke afgivet udtalelse inden for den af formanden fastsatte tidsfrist -

UDSTEDT FØLGENDE FORORDNING:

Artikel 1

I artikel 16 i forordning (EF) nr. 1520/2000 indsættes følgende stk. 9:

"9. Som en undtagelse fra artikel 28, stk. 6, i forordning (EF) nr. 800/1999 gælder, hvad angår restitutionslicenser udstedt til brug fra den 1. juni for varer, der skal udføres inden den 1. oktober, at basisprodukter, der er opført i bilag A til denne forordning, kan forblive under toldkontrol med henblik på forarbejdning i tre måneder regnet fra den dag, hvor betalingsangivelsen antages.

Som en undtagelse fra artikel 29, stk. 5, i forordning (EF) nr. 800/1999 gælder, hvad angår restitutionslicenser udstedt til brug fra den 1. juni for varer, der skal udføres inden den 1. oktober, at varer, der er opført i bilag B og C til denne forordning, kan opbevares på toldoplag eller i frizone i tre måneder regnet fra den dag, hvor betalingsangivelsen antages."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes på betalingsangivelser, der antages fra den 1. oktober 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. april 2003.

På Kommissionens vegne

Erkki Liikanen

Medlem af Kommissionen

(1) EFT L 318 af 20.12.1993, s. 18.

(2) EFT L 298 af 25.11.2000, s. 5.

(3) EFT L 102 af 17.4.1999, s. 11.

(4) EUT L 67 af 12.3.2003, s. 3.

(5) EFT L 177 af 15.7.2000, s. 1.

(6) EFT L 160 af 18.6.2002, s. 16.